5.3.

В новите подраздели Б.2 (точка 3.2 от единния документ) и Е.2 („Информация за специфичните характеристики на продукта“) (точка 5 от единния документ) се коригира съдържанието на параметрите „ликопен“ и „яркост“ и параметърът „витамин С“ се заменя с „витамин Е (α-токоферол)“. — За търговския сорт Redondo Liso [гладък кръгъл]: Свойството „яркост (L) между 42 и 46,5“ се заменя с „яркост (L) ≥ 35“. Текстът „Съдържанието на витамин С за този сорт домати е между 153 и 195 mg на 100 g тегло в прясно състояние“ се заменя със „Съдържанието на витамин Е (α-токоферол) за този сорт домати е ≥ 0,40 mg на 100 g тегло в прясно състояние“. „Общо съдържание на ликопен, което варира между 21 и 25,8 mg на 100 g сухо тегло“ се заменя с „общо съдържание на ликопен ≥ 26 mg на 100 g сухо тегло“. — За търговския сорт Tomate Cereza (incluido cóctel) [домати тип „чери“, включително коктейлни]: Свойството „яркост (L) между 38 и 40“ се заменя с „яркост (L) ≥ 35“. Текстът „Съдържанието на витамин С за този сорт домати е между 62 и 102 mg на 100 g тегло в прясно състояние“ се заменя със „Съдържанието на витамин Е (α-токоферол) за този сорт домати е ≥ 0,30 mg на 100 g тегло в прясно състояние“. „Общо съдържание на ликопен, което варира между 31,6 и 38,4 mg на 100 g сухо тегло“ се заменя с „общо съдържание на ликопен ≥ 26 mg на 100 g сухо тегло“. — За търговския сорт Asurcado [набразден]: Свойството „яркост (L) между 38 и 40“ се заменя с „яркост (L) ≥ 35“. Текстът „Съдържанието на витамин С за този сорт домати е между 130 и 155 mg на 100 g тегло в прясно състояние“ се заменя със „Съдържанието на витамин Е (α-токоферол) за този сорт домати е ≥ 0,31 mg на 100 g тегло в прясно състояние“. „Общо съдържание на ликопен, което варира между 35,4 и 44 mg на 100 g сухо тегло“ се заменя с „общо съдържание на ликопен ≥ 26 mg на 100 g сухо тегло“. — За търговския сорт Oblongo o Alargado [продълговат или издължен]: Свойството „яркост (L) между 38 и 40“ се заменя с „яркост (L) ≥ 35“. Текстът „Съдържанието на витамин С за този сорт домати е между 142 и 186 mg на 100 g тегло в прясно състояние“ се заменя със „Съдържанието на витамин Е (α-токоферол) за този сорт домати е ≥ 0,31 mg на 100 g тегло в прясно състояние“. „Общо съдържание на ликопен, което варира между 10,8 и 13,2 mg на 100 g сухо тегло“ се заменя с „общо съдържание на ликопен ≥ 26 mg на 100 g сухо тегло“. Основания: При проведеното от Университета на Алмерия изследване „Състав на хранителни вещества и антиоксидантна активност на осем сорта домати (Lycopersicon esculentum)“ [Nutrient composition and antioxidant activity of eight tomato (Lycopersicon esculentum) varieties], публикувано през 2009 г., бяха откроени сериозни проблеми в съответствието на ЗГУ с изискванията на спецификацията на продукта. Тези изисквания са прекалено строги и се основават на проби, които се вземат и анализират при оптимални условия, които много трудно могат да бъдат възпроизведени при обичайните практики на отглеждане и предлагане на пазара. На първо място, практически е невъзможно да се постигне изискваното съдържание на витамин С при степента на зрялост, която доматите трябва да са достигнали към момента на брането съгласно спецификацията на продукта, тъй като съдържанието на витамин С намалява с узряването на плодовете. Освен това в спецификацията са определени стойности за съдържание на ликопен и яркост на оттенъка, далеч над тези, които обикновено се постигат в географския район. Във всеки случай коригираните стойности за съдържание на ликопен и за яркост съгласно исканото изменение остават по-високи от тези, установени в домати от същите сортове, отглеждани извън географския район, както е показано по-долу. Максималните стойности за яркост и съдържание на ликопен, посочени в спецификацията, се заличават с аргумента, че подобни горни граници не са оправдани, тъй като при по-високи стойности се подобряват характеристиките на доматите, които дават на потребителите положителна представа за тяхното качество и свежест. В същото време се смекчават изискванията за двата параметъра поради обяснените по-горе причини. Предлаганото намаление на стойностите на двата параметъра не води до значителни изменения в обичайните характеристики за качество, нито до промени в органолептичните свойства. Стойностите за яркост на доматите от райони, които не са обхванати от ЗГУ, най-често са между 25 и 28; в обхванатите търговски сортове те при всяко положение са по-високи. Определената минимална стойност за яркост на доматите, обхванати от ЗГУ, е 35. Съдържанието на витамин С се заменя със съдържание на витамин Е (α-токоферол), тъй като равнището на витамин С в доматите варира драстично в зависимост от етапа на зреене. В по-незрели домати е отчетено много високо първоначално съдържание на витамин С, което в края на срока на годност на продукта намалява до 28 mg на 100 g тегло в прясно състояние (Valle и Rodríguez, 2011). Предвид тези значителни разлики витамин С не се счита за добър показател за качество на доматите от определен географски район. При токофероловите съединения се наблюдава по-голяма стабилност с узряването на доматите. Регистрирани са малки промени в концентрацията на тези съединения с напредване на зреенето (между 7,7 и 11,6 µg на грам тегло в прясно състояние) (Quadrana et al., 2013). Освен това витамин С и токоферолите са взаимозаменяеми от гледна точка на антиоксидативните им свойства; отдавна е известно, че двата вида съединения взаимно се допълват по отношение на антиоксидативното си действие (Niki et al., 1987). Следователно токоферолите се считат за подходящи и по-ефективни показатели за полезните свойства на доматите по отношение на здравето и могат да се използват вместо витамин С. Съдържанието на токоферол в сортовете домати се обуславя от различни фактори, като солеността на поливните води, количеството калий в хранителния разтвор, генетичното разнообразие и специфичните условия на околната среда (слънчева светлина, температура и влажност), характерни за района. Съдържанието на токоферол в Tomate La Cañada е над обичайната средна стойност за подобни сортове домати, отглеждани извън географския район. Това важи най-вече за съединението α-токоферол, което действа като витамин Е и следователно е най-значимото от токофероловите съединения от хранителна гледна точка. Осмотичният солен стрес, предизвикан от високата електропроводимост на почвите, също оказва стимулиращо влияние върху синтеза на токоферол и високите равнища на токоферол. Обичайните средни стойности на α-токоферол в Tomate La Cañada са между 0,56 и 0,72 mg на 100 g тегло в прясно състояние в зависимост от избрания търговски сорт, докато най-често срещаните стойности в домати, които не са обхванати от ЗГУ, са ≥ 0,14 mg на 100 g тегло в прясно състояние. Затова определената минимална стойност за съдържанието на α-токоферол за доматите, обхванати от ЗГУ, е ≥ 0,30 mg на 100 g тегло в прясно състояние. Високата яркост на оттенъка се дължи на значителната твърдост на плодовете. Трябва да се има предвид също, че стойността на този параметър зависи от степента на зрялост; при по-незрелите домати стойностите са по-високи. Все пак доматите, които вече са започнали да почервеняват, съдържат много ликопен, имат високи стойности на яркост и високо съдържание на α-токоферол, са изключение.